Gyurcsány is felfedezte a bio-dízelt
Gyurcsány Ferenc leszögezte: január elsejétől nem növekednek a lakossági gázárak.
A kormány január  31-ig előterjesztést készít arról, hogy milyen módon lehet Magyarország Európa egyik legerősebb bio-üzemanyag előállítója és szállítója - jelentette be Gyurcsány Ferenc.
A kormányfő az Országházban megbeszélést folytatott a Mol Rt. vezetőivel. "Az a célunk, hogy a magyar mezőgazdaságban szükséges szerkezetváltási program egyik fő elemeként, Magyarország a  bio-üzemanyag előállításához szükséges növények termesztésének egyik legfontosabb európai színhelye legyen, és erre a növénytermesztésre egy nagyon modern, egy ipari technológiát alkalmazó vállalatlánc épüljön fel" - mondta a kormányfő. 
Gyurcsány Ferenc közölte azt is: megállapodtak arról, hogy január elsejétől nem növekednek a lakossági gázárak. Ez - mint mondta - azt jelenti, hogy a gázár a jövedelmekhez képest és valóságos reálértékét tekintve, csökkenni fog január elsejétől.
A magyar kormánynak továbbra is az az álláspontja, hogy a lakossági gázárak területén fenntartja és hosszabb távon is érvényesíti azt a kompenzációs rendszert, amelynek következtében a magyar lakosság lényegesen kevesebb gázárat fizet, mint a megvásárolt gáz importára - fogalmazott a miniszterelnök.
Gyurcsány Ferenc közölte: a bio-dízel aránya az új uniós szabályozás szerint "meg fogja közelíteni az 5 százalékot az összes üzemanyagban", ez pedig hatalmas fejlesztési igényt jelent. 
Hernádi Zsolt, a Mol Rt. elnök-vezérigazgatója hangsúlyozta, hogy ha hideg tél lesz is, a vállalat biztosítani fogja a gázellátást. A gázár-kompenzációt részben a Mol által fizetett bányajáradékból állja a kormány.
A Mol-vezér szerint a Mol eddig is biztosította és a jövőben is biztosítani fogja azt, hogy a magyarországi üzemanyagárak tisztességek legyenek, "a magyar üzemanyag-árak ma is az EU középmezőnye, középmezőnye alatt helyezkednek el, ha a nettó árakat nézzük".
A miniszterelnök ehhez hozzátette, hogy míg 2000-ben egy liter üzemanyagért átlagosan 40 percet kellett dolgozni Magyarországon, idén ez már csak 25 perc.
Hernádi Zsolt azt nyilatkozta: az unió bevezette, hogy 2007-től 4,2 százalékra kell emelni a biokomponensek tartalmát az üzemanyagokban. Szerinte Magyarország földrajzi, éghajlati adottságai olyan program elindítását teszik lehetővé, amellyel nemcsak a Magyarországon szükséges mennyiség előállítása valósulhat meg, de Magyarország bio-üzemanyag nagyhatalommá válhat Európában.
A Mol - amely majd bekeveri finomítóiban az üzemanyagok egy részét és az egyik legnagyobb vásárlója is lesz a bioüzemanyagoknak - segítséget kíván nyújtani a program elkészítésében, a szabványok kialakításában és a technológia kiválasztásában.